**Otázka č.1:**

V zmysle § 2 ods. 1 vyhlášky MPSVR SR č. 508/2009 Z. z., ktorou sa ustanovujú podrobnosti na zaistenie bezpečnosti a ochrany zdravia pri práci (ďalej „BOZP“) s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia (ďalej „vyhláška č. 508/2009 Z. z.“) sa za technické zariadenia považujú tlakové, zdvíhacie, elektrické a plynové zariadenia. Vo všeobecnosti podľa platných právnych predpisov platí, že inštaláciu, opravu a údržbu (aj profylaktickú) vyhradených technických zariadení, teda aj elektrických, môže vykonávať iba osoba na to oprávnená. Podľa Zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov, § 15 Oprávnenie na činnosť, ods. (1) Odborné prehliadky a odborné skúšky a opravy vyhradeného technického zariadenia podľa právnych predpisov na zaistenie bezpečnosti a ochrany zdravia pri práci a plnenie tlakovej nádoby na dopravu plynov vrátane plnenia nádrže motorového vozidla plynom môže pre inú fyzickú osobu alebo pre inú právnickú osobu vykonávať len zamestnávateľ, ktorý má oprávnenie na činnosť (ďalej len„oprávnenie").

Požadujete od víťazného uchádzača bezprostredne po oznámení, že jeho ponuku

obstarávateľ prijíma, doloženie Oprávnenia na vykonávanie činností pre vyhradené technické zariadenia elektrické vydané podľa § 14 ods. 1 písm. a) a § 15 ods. 4 zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov preukazujúce, že dodávateľ disponuje odbornými a technickými prostriedkami na vykonávanie takejto činnosti?

**Odpoveď č. 1:**

Nepožadujeme.

**Otázka č. 2:**

Na elektrické stroje, prístroje, zariadenia ... sa vzťahuje Smernica Európskeho parlamentu a Rady 2014/35/EU transponovaná do Nariadenia vlády SR 148/2016 Z.z. o sprístupňovaní elektrického zariadenia určeného na používanie v rámci určitých limitov napätia na trhu a smernica Európskeho parlamentu, ako aj Smernica Európskeho parlamentu a Rady 2014/30/EU transponovaná do Nariadenia vlády SR 127/2016 Z.z. o elektromagnetickej kompatibilite. Podľa Zákona 343/2015 Z. z. o verejnom obstarávaní a o zmene a doplnení niektorých zákonov, § 34 Technická spôsobilosť alebo odborná spôsobilosť, ods. (1), písm. m) ak ide o tovar, ktorý sa má dodať, bod 2. sa preukazuje technická spôsobilosť dodávaného tovaru certifikátmi alebo potvrdeniami s jasne identifikovanými odkazmi na technické špecifikácie alebo technické normy vzťahujúce sa na tovar, vydanými orgánmi kontroly kvality alebo určenými orgánmi s právomocou posudzovať zhodu.Na základe vyššie uvedeného požadujete od víťazného uchádzača bezprostredne po oznámení, že jeho ponuku obstarávateľ prijíma, doloženie certifikátu, vydaného príslušným certifikačným orgánom, dokladujúcim, že dodávané zariadenia sú v zhode s príslušnými technickými normami, spĺňajú uvedené Smernice EU a Nariadenia vlády SR a môžu byť uvedené na trhu?

**Odpoveď č.2:**

Nepožadujeme.

**Otázka č.3:**

V predmete zákazky okrem iného požadujete počas záručnej doby 24 mesiacov aj telefonickú podporu v pracovných dňoch v čase od 8:00 - 17:00 s profylaktikou 1 x do roka. Uvedené požiadavky ale patria do kategórie pravidelne poskytovaných služieb s kódom 72250000-2 Služby týkajúce sa podpory systému.

Podľa Zákona 343/2015 Z. z. o verejnom obstarávaní a o zmene a doplnení niektorých zákonov, § 44 Kritériá na vyhodnotenie ponúk, ods. (6), pism. a), bod 3., náklady na údržbu počas životného cyklu výrobku znáša verejný obstarávateľ.

Pri súčasnom, značne negatívnom vývoji cien PHM, ako aj vysokému nárastu inflácie, je takmer nemožné predikovať náklady spojené s poskytnutím tejto služby na obdobie najbližších 24 mesiacov. Preto je dobrým obchodným zvykom na poskytnutie týchto služieb uzatvoriť samostatnú zmluvu na poskytovanie týchto servisných služieb, Service Level Agreement (SLA), ktorá vyvážene pre dodávateľa aj obstarávateľa zohľadňuje tieto vplyvy.

Podľa Zákona 343/2015 Z. z. o verejnom obstarávaní a o zmene a doplnení niektorých zákonov, § 44 Kritériá na vyhodnotenie ponúk, ods. (7) Ak verejný obstarávateľ alebo obstarávateľ použije na vyhodnotenie ponúk náklady počas životného cyklu výrobku, stavby alebo služby, v súťažných podkladoch určí metódu, ktorú použije na výpočet týchto nákladov a súčasne určí údaje, ktoré je uchádzač povinný poskytnúť na ich výpočet.

Na základe uvedeného, viete určiť metódu na výpočet týchto nákladov, alebo poskytnutie požadovaných služieb bude riešené samostatnou servisnou zmluvou?

**Odpoveď č.3:**

Cenová ponuka na profylaktiku je určená podľa aktuálnych cien PHM. V zmluve bude nadväznosť na reálnu zmenu cien PHM a inflácie.

**Otázka č.4:**

Na účet, v ktorej banke / bankách budú môcť byť smerované bezhotovostné transakcie?

**Odpoveď č.4:**

Banka sa vyberie v spolupráci s dodávateľom podľa výšky poplatkov.

**Otázka č.5:**

Súčasťou dodávky kioskov majú byť aj zariadenia pre bezhotovostné platby - tzv. POS terminály, certifikované v bankových systémoch ako bez obslužné zariadenia určené pre zabudovanie do samoobslužných zariadení, alebo tieto zariadenia dodá obstarávateľ prostredníctvom vybranej banky ešte pred dodaním samotných zariadení, aby ich bolo možné do kioskov zabudovať a otestovať SW komunikáciu so systémom kioskov?

**Odpoveď č.5:**

POS terminály nie sú súčasťou ponuky.

**Otázka č.6:**

Požadujete, aby zásobníky pre vydávač mincí a vydávač bankoviek boli priebežne dopĺňané vloženými mincami a bankovkami od klientov zariadenia, alebo postačuje, aby tieto zásobníky boli pravidelne dopĺňané obsluhou?

**Odpoveď č.6:**

Nepožadujeme priebežné dopĺňanie zásobníkov.

**Otázka č.7:**

Aký režim komunikácie kiosku s nadradeným informačným systémom mestskej časti preferujete? Off-line, alebo on-line? Spôsob komunikácie určuje možnosť platby tzv. predpisu (klient sčíta 2D kód na zariadení a zo systému dostane informáciu o platbe, ktorá sa po realizácii zapíše do systému). Platba predpisu je možná len v on-line systéme.

Pri off-line komunikácii sú údaje o uskutočnených platbách na kiosku ukladané do databázy a nadriadený informačný systém si tieto údaje môže v dávkach preberať buď z databázy, alebo prostredníctvom dohodnutého API rozhrania.

Pri on-line komunikácii sa vyžaduje API rozhranie na strane nadradeného informačného systému, prostredníctvom ktorého sa údaje o požadovanej platbe overia v nadradenom informačnom systéme a po úhrade sa údaje o úhrade prenesú do nadradeného informačného systému.

**Odpoveď č.7:**

Požadujeme podporu oboch spôsobov komunikácie.

**Otázka č.8:**

Aby sa predišlo zámernému rozmieňaniu bankoviek vyšších nominálnych hodnôt a tým pádom aj nadmernej spotrebe mincí a bankoviek uložených v zásobníkoch na vydávanie, požadujete aby systém v procese platenia podporoval dynamicky podmienené akceptovanie bankoviek vyšších nominálnych hodnôt tak, aby prípadný výdavok nepresiahol preddefinovaný limit? Napr. platba 2,50 € stoeurovou bankovkou.

**Odpoveď č.8:**

Áno požadujeme limitovanie výšky prijatej sumy podľa hodnoty poplatku.

**Otázka č.9:**

Zariadenia okrem platieb na základe platobných výmerov budú slúžiť aj na pevne definované platby zo zoznamu, ako sú napríklad správne poplatky v zmysle Zákona o správnych poplatkoch? Budú zariadenia zapojené do systému eKolok? Ak nie, kto bude administrátorom stromu poplatkov, tzn. aká hierarchia a úroveň prístupov má byť do systému?

**Odpoveď č.9:**

Áno občan bude môcť platiť zo zoznamu platieb. Systém nie je zapojený do systému eKolok. Administrátorom stromu bude objednávateľ.

**Otázka č.10:**

Má verejný obstarávateľ požiadavku na farebné vyhotovenie zariadenia, napríklad vyhotovenie v kombinácii farieb zelenej a bielej?

**Odpoveď č.10:**

Kiosky požadujeme v bielej farbe.